Pi' pin iri na ca tomi' con Cote ca ne,
maji ta ac caparut na,
hwerehwet mama' ac urut na.
Wirico Jeju ma',
warut pain ca taxipa' urut con quem,
xom tacaracam' mama' ac urut pain na taparain com ma',
ca Cedrom caca oro wari' ma'.
Je ca pe ne totain oliva ma',
pain xijein cacarain ma'.
Xuruxut xuruxut hwet ac urut pain na.
Judas ma',
co quep xiho' ton nonon oro taramaxicon pain ca quep xun cocon ma',
wara querec pin' nain totain oliva ca to urut ma'.
Xi om ne ca wara cut in to taxipa' ara xujuxut pain i ma' con Jeju pane.
Je ca mao cain totain oliva Judas.
O qui' nonon oro soldado cocon oro guarda ma',
wiricoco oro taramaxicon nucucun oro sacerdote cocon oro fariseu co hwet jun nonon ma'.
Cut nanain naran nucucun je mam' mixita xi' caca quem.
Jeju ma',
taxi' nain oro carawa ca ara ton non.
Je ca xut hwet tococwa ma'.
Tomi' querec ac tococwa na:
Ma' co pirao' hwe quem tata.
Jeju co maqui' nain Nazaré ta ac caca na.
Wata' cwa' ira ac ca na.
Jao jao ma' nonon Judas ma',
co quep xiho' ton nonon oro taramaxicon pain ca quep xun cocon ma'.
Wata' ta iri na Jeju ne,
camara' in mama' ac cacain na macan' pain waracocon.
Tomi' querec mami' ac tococwa na:
Ma' co pirao' hwe ma' quem?
Jeju co maqui' nain Nazaré ta ac caca na quem.
Wata' ta xuhu' ne ira ac tococwa na.
Mo ta wata' ne co pirao' hwe ma',
miri'om ac huhun tara co taxipa' nanapa' cwa',
ta quep huhun me ta ac tococwa na.
Tomi' nain i ma' Jeju,
ma' ta hwet pin ne i cara ca tomi' ta' pain ca tomi' ton Te ne na pain ca om ca pan' ara'am camain' caca co mi' mapa' pane ta Te con Cote ca ne.
An nain cote ne quit Simão Pedro.
Coc xicot ac cain na,
wara ca' na co taramaja mi' e' non sacerdote co iri' taramaxicon ma',
Malco na wixicon.
Ton tapit pin ac cain na taraxicon ma',
pain iri' curucun ma'.
Om na,
joc corom pin rain cote ne quit nem pain jajinain ma' ta Pedro ac con na Jeju.
Cain' cain' xima quem ac con na.
Noc inain xiton Te pain ca jain jain ra capa' pain ca mi' pin ra capa' ra?
Om ca noc inain ton ta.
Na e' na pain ca tomi' ha' ton,
na e' na pain ca jain jain ta' pain ca mi' pin ta' ta' ca',
xi wirico ara ca co jain jain ra napa' ta na ca tomi' con ma'.
Quep ac cocon na Jeju.
Mo nana:
Oro soldado con taramaxicon nucucun ma',
oro guarda co querec wet nanain cote ne xiricon Iri' Jam ma' quem.
Quep nonon,
pao' pe ac cocon na quem.
An mi' cain' ac cocon na con Anás.
Taxicam panxita' non Caifás Anás.
Wirico Caifás co sacerdote co iri' taramaxicon pain cara pane,
pain cawaxi' ca mi' pin qui' ca Jeju pane.
Wirico co wara tomi' ca' nonon oro taramaxicon nuxut pain ca judeu urut pane:
Hohot napari' pain ca mi' pin xica' pe ca wari' ta.
Mi' pin caho' tarapari',
mi' pin caho' totoron oro win ma' nexi' cwa' quem,
ac i ma' na ca tomi' cocon pane.